KTB ปล่อยกู้เพิ่ม 3,500 ลบ.-ดอกเบี้ยพิเศษมอบให้ลูกค้า SME ที่ประสบภัยน้ำท่วมภาคใต้
KTB ปล่อยกู้เพิ่ม 3,500 ลบ.-ดอกเบี้ยพิเศษ มอบให้ลูกค้า SME ที่ประสบภัยน้ำท่วมภาคใต้
25 ม.ค. 2560

นายปฏิเวช สันตะวานนท์  ผู้ช่วยกรรมการผู้จัดการใหญ่อาวุโส สายงานธุรกิจขนาดกลาง ธนาคารกรุงไทย จำกัด (มหาชน) หรือ KTB เปิดเผยว่า ธนาคารเล็งเห็นถึงความเดือดร้อนของลูกค้าที่ประสบอุทุกภัยในพื้นที่ทางภาคใต้ จึงได้ออกมาตรการต่างๆ เพื่อเยียวยาและฟื้นฟูลูกค้า SME แบบครบวงจร เพื่อช่วยแบ่งเบาภาระ เพิ่มสภาพคล่องของผู้ประกอบการ SME ในพื้นที่ประสบภัย
สำหรับลูกค้า SME ขนาดกลางขึ้นไปที่มีวงเงินสินเชื่อเดิม ธนาคารมีมาตรการผ่อนปรน โดยลดอัตราดอกเบี้ยสูงสุด 1% พักชำระเงินต้น และขยายระยะเวลาสัญญาเงินกู้ระยะยาวสูงสุด 1 ปี สำหรับเงินกู้หมุนเวียนขยายระยะเวลาชำระหนี้ให้ไม่เกิน 6 เดือน รวมทั้งไม่คิดดอกเบี้ยผิดนัดชำระในช่วง 30 วันแรก นอกจากนี้ ยังสนับสนุนวงเงินกู้พิเศษอีก 2,000 ล้านบาท เพื่อช่วยเหลือฟื้นฟูกิจการ ผ่อนชำระนานสูงสุด 5 ปี พักชำระเงินต้นสูงสุด 1 ปี อัตราดอกเบี้ยเริ่มต้นที่ 3.75% ต่อปี
ส่วนของผู้ประกอบการ SME ขนาดเล็ก ธนาคารจะพิจารณาผ่อนปรนเงื่อนไขของวงเงินสินเชื่อเดิมในลักษณะเดียวกับผู้ประกอบการขนาดกลาง นอกจากนี้ ยังเตรียมวงเงินปล่อยกู้เพิ่มเติมเพื่อฟื้นฟูกิจการ และเสริมสภาพคล่องให้กับกิจการอีก 1,500 ล้านบาท โดยผ่อนชำระนานสูงสุด 7 ปี อัตราดอกเบี้ยเริ่มต้นที่ 3.75% ต่อปี เช่นเดียวกัน
ทั้งนี้ผู้ประกอบการสามารถยื่นขอสินเชื่อได้ตั้งแต่วันนี้ ที่สำนักงานธุรกิจ 79 แห่ง และสาขากว่า 1,200 แห่งทั่วประเทศ